Eesti Ekspress: Kas Narvas sallitakse eestlasi?    Vene keele oskus on siin loogiline ja eluliselt vajalik. Kuidas  elavad eestlased, kui ümberringi on 96 protsenti venelasi.    Noor narvalane Reimo Kusma armastab lugeda põnevikke. Hiljuti avastas Reimo venelannast sõbratar Niina tema jaoks Agatha Christie krimkade kogumiku ja Jules Verne'i "Aarete saare". Vene keeles. Reimo eelistab lugeda vene keeles.  "Ma ei ole vene keelt kunagi õppinud, lihtsalt hakkasin seda rääkima," arutleb Reimo, kelle mõlemad vanemad on eestlased. Ema Ülle sündis Narvas. Isa on pärit Väike-Maarjast. "Narvas ei ole võimalik vene  keelt mitte ära õppida. Majas, kus ma kasvasin, olid kõik lapsed peale minu venelased. Juhtus, et kuulsin õues mängides mingeid sõnu, tulin koju, küsisin vanaemalt, mida need tähendavad. Ja sain ebatsensuursete sõnade pärast pragada." Nüüd tunnistab Reimo, et kasutab igapäevases suhtlemises sagedamini vene keelt, kuigi oskab mõlemat ühtmoodi hästi.